Komisijos Sprendimas
1997 m. sausio 28 d.
nustatantis pakuočių medžiagų identifikavimo sistemą pagal Parlamento ir Tarybos direktyvą 94/62/EB dėl pakuočių ir pakuočių atliekų
(tekstas svarbus EEE)
(97/129/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 20 d. Europos Parlamento ir Tarybos direktyvą 94/62/EB dėl pakuočių ir pakuočių atliekų [1], ypač į jos 8 straipsnio 2 dalį,
kadangi bent jau pirmajame etape identifikavimo sistema turi būti taikoma pasirinktinai, tačiau reguliariai tikrinama siekiant nustatyti, ar kitame etape ji turi būti privaloma;
kadangi identifikavimo sistema bus periodiškai iš naujo svarstoma ir prireikus pataisoma Direktyvos 94/62/EB 21 straipsnyje nustatyta tvarka;
kadangi šiame sprendime numatytos priemonės atitinka pagal Direktyvos 94/62/EB 21 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo, taikomo visoms Direktyvoje 94/62/EB nurodytoms pakuotėms, paskirtis - nustatyti numeravimą ir santrumpas, kuriais pagrįsta identifikavimo sistema, nurodant naudojamos(-ų) pakuotės medžiagos(-ų) pobūdį ir patikslinant, kurioms medžiagoms taikoma identifikavimo sistema.
2 straipsnis
Šiame sprendime:
- prireikus taikomi Direktyvos 94/62/EB 3 straipsnyje pateikti apibrėžimai,
- sudėtinė pakuotė - tai pakuotė, sudaryta iš įvairių skirtingų medžiagų, kurios viena nuo kitos negali būti atskirtos rankiniu būdu ir kurių kiekvienos svoris neturi viršyti Direktyvos 94/62/EB 21 straipsnyje procentais nustatyto kiekio. Galimos išimtys kai kurioms medžiagoms gali būti nustatomos vadovaujantis minėta tvarka.
3 straipsnis
Identifikavimo sistemos numeravimas ir santrumpos yra nurodyti prieduose.
Jie yra vartojami pasirinktinai: I priede nurodytam plastikui, II priede nurodytoms medžiagoms iš popieriaus ir kartono, III priede nurodytiems metalams, IV priede nurodytoms medžiagoms, pagamintoms iš medienos, V priede nurodytoms tekstilės medžiagoms, VI priede nurodytoms medžiagoms iš stiklo ir VII priede nurodytoms sudėtinėms pakuotėms.
Sprendimas dėl privalomos identifikavimo sistemos nustatymo bet kuriai medžiagai arba medžiagoms gali būti priimtas Direktyvos 94/62/EB 21 straipsnyje nustatyta tvarka.
4 straipsnis
Šis sprendimas skirtas valstybėms narėms.
Priimta Briuselyje, 1997 m. sausio 28 d.